Mazurek, Milan, poslanec NR SR (2018-02-14):
Tak, vážené kolegyne, kolegovia, aj keď je vás asi šesť alebo sedem okrem poslancov našej strany, poslanci za stranu Kotleba – Ľudová strana Naše Slovensko prinášajú do tohto pléna návrh zákona, ktorým sa mení a dopĺňa zákon Trestný zákon, a cieľom tohto návrhu zákona je zabezpečiť ochranu Slovenskej republiky a jej občanov pred ilegálnymi imigrantmi a inými osobami, ktoré bez oprávnenia vstupujú alebo sa zdržiavajú na území Slovenskej republiky. Jedným zo základných znakov štátu je jeho územie, ktoré je vytýčené štátnymi hranicami. Ochrana štátnych hraníc pred ich neoprávneným narušením je preto jedným z najvyšších národno-štátnych záujmov. Súčasná právna úprava je však nedostatočná. V súčasnosti akákoľvek osoba so záujmom dostať sa na územie Slovenskej republiky nelegálne alebo sa na území Slovenskej republiky nelegálne zdržiavať, tak môže učiniť úplne beztrestne. Výnimku v súčasnosti tvoria iba prípady prekročenia štátnych hraníc s použitím násilia, formou prevádzačstva alebo narušením vzdušného priestoru Slovenskej republiky. Krásnym príkladom je nedávny prípad dvoch tureckých vodičov prevážajúcich cez naše územie až 78 nelegálnych imigrantov. Hoci voči vodičom týchto kamiónov bolo takmer okamžite začaté väzobné trestné stíhanie pre zločin prevádzačstva, nikto zo 78 imigrantov stíhaný nebol a ani nebude, keďže podľa platných zákonov Slovenskej republiky nespáchali vôbec žiaden trestný čin. Vzhľadom na uvedené je teda potrebné za účelom naplnenia ochrannej, regulatívnej, preventívnej, ako aj represívnej funkcie štátu zaviesť nové skutkové podstaty, a to v oblasti trestného práva, teda v prípadoch, kedy nie je závažnosť činov iba nepatrná a nepostačujú iné sankčné nástroje správneho práva ako vyhostenie alebo zákaz vstupu. Do Trestného zákona preto zavádzame nový § 354a, ktorý definuje neoprávnené prekročenie štátnych hraníc Slovenskej republiky, ako aj neoprávnené zdržiavanie sa na území Slovenskej republiky ako trestný čin zaradený do VIII. hlavy Trestného zákona, teda trestných činov proti poriadku vo verejných veciach. Sme presvedčení, že prijatím tejto novely Trestného zákona sa podarí minimalizovať nelegálne prechody našich štátnych hraníc a odvrátiť tak rastúci trend kriminality cudzincov na území Slovenskej republiky, ako to ukázala aj Správa generálneho prokurátora Slovenskej republiky o činnosti za rok 2016. Aktuálne trvajúca migračná kríza, počas ktorej je Európa zaplavovaná miliónmi nelegálnych imigrantov, prevažne mladých mužov z území cudzích svetadielov, dokazuje narastajúcu potrebu urýchleného prijatia účinnej legislatívy chrániacej záujmy Slovenskej republiky, ako aj bezpečnosť jej obyvateľov. Štáty západnej Európy, ktoré na svoje územie prijímajú už desiatky rokov nelegálnych imigrantov, dnes bojujú s problémami ako terorizmus, masívna kriminalita, sociálne napätie a hlavne ohrozenie tradičnej kultúry, práva a hodnôt. Milióny cudzincov valiacich sa do Európy z Ázie a Afriky predstavujú pre európske národy existenčné riziko. Integrácia týchto ľudí do zatiaľ väčšinovej európskej populácie je, ako ukázala prax v západných štátoch, takmer nemožná. Dlhodobo plánovaná premena Európy na multikultúrne spoločenstvo zlyhala vo všetkých ohľadoch. Státisíce stratených životov Európanov sú dostatočným dôkazom zlyhania tohto politického princípu a jeho deštruktívneho pôsobenia na všetky národy, v ktorých sa začal aplikovať. Idea multikulturalizmu teda môže byť spolu s vražednými ideológiami 20. storočia alebo militantným islamistickým extrémizmom považovaná za jednu z najväčších svetových hrozieb, ktorá útočí na samotnú podstatu existencie európskych národov. Epidémia znásilnení švédskych žien imigrantmi, vojny neeurópskych gangov s políciou v nemeckých mestách, rabovanie a podpaľovanie štvrtí v Anglicku, nákladné autá riadené imigrantmi a rútiace sa vysokou rýchlosťou do davov do ľudí v Španielsku, v Nemecku či Francúzsku, to všetko sú príklady aplikácie multikulturalizmu a s ním súvisiaceho dovozu nelegálnych, neeurópskych imigrantov do Európy. Cieľom poslancov Ľudovej strany Naše Slovensko je teda ochrániť Slovenskú republiku aj obyvateľov od hrôz útokov a občianskych nepokojov, ktoré v súčasnosti spaľujú štáty západnej Európy. Chrániť hranice Slovenskej republiky a pomocou nich aj ich obyvateľov je povinnosťou všetkých poslancov Národnej rady Slovenskej republiky. Protiteroristické opatrenia, ktoré boli v Slovenskej republike aktivované počas posledných vianočných trhov, sú jasným potvrdením reálneho ohrozenia obyvateľov Slovenskej republiky zo strany týchto militantných imigrantov a teroristov. A na záver prečítam jeden citát jedného z najväčších slovenských rodoľubov a slovenských velikánov Ľudovíta Velislava Štúra, ktorý vo svojom diele Starý a nový vek Slovákov už dávno hovoril o tom, v akom stave sa slovenský národ nachádza: „Hlboko si padol, rod môj, že rozkazy k mukám a k záhube Svojej sám vykonávaš, ktoré by iný odmrštil s nevôľou zvrchovanou. Podhodil si sa nohám šliapateľov Svojich a oni teraz rajtujú s potupou a výskaním po tebe.“ Ďakujem, toľko na úvod a hlásim sa do rozpravy ako prvý.